Mis puudutab porrut, siis selle pikemal kuumutamisel muutub porru tõeliselt mõnusaks, pehmeks, magusaks ja kuldseks. Sibulataolisest maitsest ei ole  jälgegi. Lihtsalt imeline, loodan, et ka siit pildi pealt on see ilus värv ja pehme tekstuur näha (mulle meenutab see tekstuurilt millegipärast tegelikult veidi raberberitükke kisselli sees, kas see on imelik?). Ja kuna muidu on porru üsna ühekülgse maitsega, siis on ta igasugustele maitsetele äärmiselt vastuvõtlik. Parimad sõbrad: või, ürdid (tüümian, salvei jne), juustud ja veel kord või! Olen enda jaoks porru täielikult avastanud ja kasutan seda ka tihti sibula asemel salatites ja muudes roogades. Lihtsalt väga suur lemmik!